[Video] Woede oor skopvoorval in wildtuin‘n Skermskoot uit die video. Die video is op YouTube gelaai en word wyd op sosiale media versprei. In die video kan gesien word hoe ŉ man uit ŉ voertuig klim en ŉ ietermagô skop. In die agtergrond kan jy ŉ vrou hoor skree “nee, nee, nee” voor die man sê: “Moenie jou bekommer nie, dit sal nie doodgaan nie. Dit is taai. Sodat julle ŉ foto kan neem.” Jason Janse van Vuuren het die video op YouTube gelaai en gesê die voorval het tydens ŉ nagwildrit in Punda Maria in die Krugerwildtuin plaasgevind. Volgens Janse van Vuuren was dit ŉ veldwagter wat die dier geskop het. “Hy het later aanmerkings gemaak dat hy gaan teruggaan en die dier vang sodat hy die publiek geld kan vra om dit te sien.” Sosialemedia-gebruikers het intussen woedend op die video reageer en geëis dat die veldwagter afgedank word. Reynold Thakhuli, woordvoerder van SANParke, het aan Maroela Media gesê hulle is bewus van die voorval en stel ondersoek in. Janse van Vuuren het by die video op YouTube geskryf: “Ons is verstom en baie hartseer oor wat gebeur het.” https://youtu.be/8yzWtDJM9FQ